ام عمارہ بنت سفیان

عمارة بنت سفیان الثقفیہ، حضرت عاصم بن عمر بن خطاب کی زوجہ تھیں۔
ان کے بچوں میں ام عاصم شامل ہیں، جو عبد العزیز بن مروان کی زوجہ اور خلیفہ عمر بن عبد العزیز کی والدہ تھیں۔
اسی طرح ان کی ایک اور بیٹی حفصہ بنت عاصم بھی تھیں۔

 شادی کا واقعہ 
کچھ دودھ بیچنے والے لوگ دودھ میں پانی ملاتے تھے، جس کی شکایت مسلمانوں نے کی۔ چنانچہ خلیفہ امیر المؤمنین عمر بن خطاب رضی اللہ عنہ نے ایک شخص کو بھیجا کہ بازار میں جا کر اعلان کرے:
  ”اے دودھ بیچنے والو! دودھ میں پانی نہ ملاؤ اور مسلمانوں کو دھوکا نہ دو، جو ایسا کرے گا، امیر المؤمنین اسے سخت سزا دیں گے۔“
ایک رات عمر بن خطاب رضی اللہ عنہ اپنے خادم اسلم کے ساتھ مدینے کی گلیوں میں مسلمانوں کے حالات معلوم کرنے نکلے۔ راستے میں ایک دیوار کے سائے میں رکے، تو ایک گھر سے آواز سنی:
  ایک ماں اپنی بیٹی سے کہہ رہی تھی: "اٹھو اور اس دودھ میں پانی ملا دو۔"
  بیٹی نے جواب دیا: "امی جان! آپ کو معلوم ہے نا کہ امیر المؤمنین نے آج دن میں اعلان کروایا ہے کہ دودھ میں پانی نہیں ملایا جائے۔"
  ماں نے کہا: "بیٹی، اٹھو اور دودھ میں پانی ملا دو، یہاں نہ عمر دیکھ رہا ہے، نہ اس کا منادی۔"
  بیٹی نے جواب دیا: "اللہ کی قسم! میں لوگوں کے سامنے عمر کی اطاعت کروں اور تنہائی میں اس کی نافرمانی؟ اگر عمر ہمیں نہیں دیکھ رہا، تو عمر کا رب تو ہمیں دیکھ رہا ہے!"
عمر رضی اللہ عنہ یہ سن کر بہت متاثر ہوئے اور اس لڑکی کے تقویٰ اور خدا خوفی کو سراہا۔
انھوں نے اسلم سے کہا: "دروازے کو نشان زد کرو اور اس جگہ کو یاد رکھو۔"

صبح انھوں نے اسلم سے کہا: "جاؤ، معلوم کرو کہ وہ لڑکی کون ہے؟ اس کی ماں کون ہے؟ اور کیا ان کے ساتھ کوئی مرد (شوہر یا باپ) ہے؟"
اسلم گیا، تو پتا چلا کہ وہ ایک بوڑھی عورت ہے اور اس کی بیٹی کا نام ام عمارة ہے اور ان کے ساتھ کوئی مرد نہیں۔
واپس آ کر اسلم نے عمر کو بتایا، تو عمر نے اپنے بیٹوں کو بلایا اور کہا:
  عمر بن خطابؓ نے اپنے بیٹوں سے کہا: "تم میں سے کس کو بیوی کی ضرورت ہے؟ اگر تمھارے باپ (یعنی مجھے) میں عورتوں کی طلب ہوتی تو میں تم سب سے پہلے اس لڑکی سے شادی کرتا!"

  عبد اللہ بن عمرؓ: "میری پہلے سے بیوی ہے۔"

  عبد الرحمنؓ: "میری بھی بیوی ہے۔"

  عاصمؓ: "ابا جان! میری بیوی نہیں، مجھے اس سے شادی کرا دیں۔"
چنانچہ عمر بن خطاب رضی اللہ عنہ نے اس صالحہ لڑکی کا نکاح عاصم بن عمر سے کرا دیا۔
اسی لڑکی سے ایک بیٹی پیدا ہوئی، جو بعد میں عمر بن عبد العزیز کی والدہ بنی۔
یوں یہ نیک لڑکی خلیفہ عمر بن عبد العزیز کی نانی ٹھہری۔تاريخ دمشق 70 / 252 -254ابن عبد ربہ، العقد الفريد، جلد 1، صفحہ 167، دار الكتب العربيۃ، بيروت۔ابن الجوزی، صفة الصفوة، جلد 1، صفحہ 268، دار الكتب العلمية۔

 کتابیات 
 ابن عبد ربہ، العقد الفرید، جلد 1، بیروت: دار الكتب العربیہ، 1985ء۔
 ابن الجوزی، صفة الصفوة، جلد 1، بیروت: دار الكتب العلمیة، 1990ء۔
 ابن کثیر، البداية والنهاية، طبعة دار الفكر، دمشق، 1999ء۔
 الطبری، تاریخ الامم والملوك، بیروت: دار التراث، 1987ء۔
 الماوردي، الأحكام السلطانية، بیروت: دار الکتب العلمیة، 1995ء۔

 حوالہ جات 

زمرہ:ساتویں صدی کی عرب شخصیات
زمرہ:ساتویں صدی کی خواتین
زمرہ:عمر بن خطاب
زمرہ:مسلم خواتین
زمرہ:سال پیدائش نامعلوم
زمرہ:نامعلوم سال وفات
زمرہ:تابعات
زمرہ:ویکی ڈیٹا والے صفحات